Rigon

**Rigon** egy minden-lében-kanál, menősködő arc, jelenleg a Fekete Bástya nevű szervezet tagja.

## Története

Rigon gyermekkora boldog volt. Omlásbástyán született, de szülei nem sokkal születése után magára hagyták. Rigont nagymamája, Tövisnéne vette gondozásba. A fiú szerette a nagymamáját, ugyanis kiderült, hogy az öreglány remek gyám és szülő.

Iskolába is Omlásbástyában járt. Már itt is megmutatkoztak nagyképű vonásai.

Mikor kijárta az Omlásbástyai iskolát, szülei után költözött Kazánba. Azonban a szüleivel, - a nagymamájával ellentétben -, nem jött ki olyan jól. Egy-két évig tűrt, aztán félbeszakította tanulmányait, és meglépett egy szemrevaló hölggyel. Ezt követően városról városra járt, ahol egyéjszakás kalandjai mellett rengeteg új technikát ismert meg, és egy részüket el is sajátította.

A Fekete Bástya szervezetével először egy összecsapás során találkozott, ahol szemtanúja volt a két rivális csapat ütközésének. Rigon felismerte az ebben rejlő lehetőségeket, és az összecsapást követően felkereste a vezetőt, és önkéntesen lépett be a szervezetbe. Azóta már 5 éve tagja a Fekete Bástyának, habár stiklijei miatt már jópárszor kis híján kicsapták.

## Személyisége

Rigon alapjában véve egy laza, menősködő fickó, és ez gyakran bajba sodorja. Mindenki felé nyitott, és barátjának azt fogadja, aki érti a stílusát.

Az egész szervezetben mindenféle beceneveket akasztgat mindenkire. Mechagyat például *cédrusszagúnak* hívja, Gardent pedig *locsolókannának*.

## Megjelenése

Rigon nagyon sokat ad a megjelenésre. Egy ujjatlan, kapucnis felsőt hord, hogy mindig jól látszódjanak izmos karjai. Övet is visel, továbbá egy szürke-narancssárga munkásnadrágot is. Rigon is a szervezet hivatalos bakancsát hordja, narancssárga cipőfűzővel.

## Képességei

Habár Rigon jellegtechnikái nem a legerősebbek, meglehetősen veszélyes ellenfél. Az egész csapatból neki van a legtöbb fizikai ereje, és igen sokat tesz azért, hogy ez így is maradjon, ez megmutatkozik izmos felépítésén is.

Jellegtechnikái igen különösek, ugyanis ő a fényjelleget, és az igen ritka árnyékjelleget használja. A fényjellegével képes fényt létrehozni, legyen szó a teste bármely pontjáról, vagy egy külső objektumról. Az árnyékjelleg azért rendkívül különleges, mert ez a sötétjelleg fizikai kivetülése, tehát Rigon képes sötétséget létrehozni akár fényes nappal. Ez a sötétség lehet olyan, mint egy fekete párafüggöny, vagy mint egy éjszakai helyszín.

Igazi ereje ott mutatkozik meg, hogy képes ezt a kettő technikát keverni, így kézitusa közben olyan vakító fényt kibocsájtani, amely egy időre megvakítja ellenfelét. Ha pedig keveri ezt az árnyékjelleggel, felváltva hozhat létre vaksötétet és fényt, teljesen megzavarva az ellenfelet.

Rigon képes akár színillúziókat is létrehozni, ha használja az üvegbombáit. A porrá robbanó üveg, és annak részecskéivel képes fénytörést elérni, ezáltal színeket létrehozni, amivel illúziókat teremthet, amiről az ellenfél nem akarja levenni a szemét, és csapdába esik (persze csak addig, amíg az üvegpor el nem oszlik)

Rigon végső technikája a fényrobbanás, amellyel olyan vakító fényt bocsájt ki a testéből, amelyik bármit megvakít, ami közvetlenül ránéz, és melynek fénye még a szilárd tárgyakon is áthatol, ideiglenes vakságot okozva. Természetesen ez a technika *rendkívül* kockázatos Rigonra nézve, így csak legeslegvégső esetben használhatja. Ráadásul az így felszabaduló fényt sem képes irányítani, így akár a csapattársait is megsebezheti ezzel.

Amit Rigon nagyon szeretne elsajátítani, az az illúziójelleg. Ugyanis ez a jellegtechnika képes az említett fény és sötétjelleg felhasználásával igazi illúziókat létrehozni, míg ezt ő csak az üvegbombáival tudja elérni korlátozott időre, és csökkentett hatásfokon. Azonban ehhez a jellegtechnikához a jég vagy a kristályjelleg is szükséges, amelyek elsajátításához sok idő kell.